สรุปสงครามซีเรียกระทบกับเรายังไง?
ข่าวซีเรียกำลังดังในช่วงนี้ แต่เรื่องนี้ฟังแล้วเข้าใจยาก ลงทุนแมนจะลองมาเล่าให้ฟังแบบง่ายๆ ทำไมหลายๆคนถึงบอกว่าซีเรีย เป็นต้นเหตุที่จะทำให้เกิดสงครามโลกครั้งที่ 3 สหรัฐอเมริกาและรัสเซีย เกี่ยวข้องอะไรกับเรื่องนี้ เรื่องนี้ส่งผลต่อประเทศไทยมากแค่ไหน  ถ้าพร้อมแล้วก็เริ่มเลย
16 เม.ย. 2561

สรุปสงครามซีเรียกระทบกับเรายังไง? / โดยลงทุนแมน
ข่าวซีเรียกำลังดังในช่วงนี้
แต่เรื่องนี้ฟังแล้วเข้าใจยาก
ลงทุนแมนจะลองมาเล่าให้ฟังแบบง่ายๆ
ทำไมหลายๆ คนถึงบอกว่าซีเรีย
เป็นต้นเหตุที่จะทำให้เกิดสงครามโลกครั้งที่ 3
สหรัฐอเมริกาและรัสเซีย เกี่ยวข้องอะไรกับเรื่องนี้
เรื่องนี้ส่งผลต่อประเทศไทยมากแค่ไหน
ถ้าพร้อมแล้วก็เริ่มเลย
ไม่ว่าจะผ่านไปกี่ปี
มนุษย์ก็มักจะทำซ้ำประวัติศาสตร์เดิมเสมอ
และหนึ่งในนั้นก็คือการทำสงคราม
ย้อนกลับไปเมื่อปี 1920 สมัยสงครามโลกครั้งที่ 1
ซีเรียซึ่งอยู่ภายใต้การปกครองของฝรั่งเศส ได้แบ่งเขตการปกครองของประเทศซีเรียออกเป็น 6 รัฐ
Damascus, Aleppo, Alawites, Jabal Druze, Sanjak of Alexandretta, และ State of Greater Lebanon ซึ่งรัฐหลังสุดต่อมาก็คือประเทศเลบานอนนี่เอง
เวลาผ่านไปจนมาถึงยุคปลดปล่อยอาณานิคมภายหลังสงครามโลกครั้งที่ 2
ในปี 1970 อำนาจของการปกครองได้ตกไปอยู่ในมือของ Hafez al-Assad ซึ่งเป็นพ่อของประธานาธิบดีซีเรีย คนปัจจุบัน
ต้องบอกก่อนว่าจริงๆ แล้วต้นเหตุสงครามหลายครั้งในโลกเราก็มาจากเรื่องศาสนา
สำหรับในประเทศซีเรียก็เช่นกัน ในประเทศซีเรียเกิดความขัดแย้งระหว่างศาสนา อิสลามนิกายชีอะห์ และ นิกายซุนนี
อิสลามชีอะห์ คือฝ่ายรัฐบาล al-Assad ซึ่งหนุนหลังโดยอิหร่านและอิรัก
อิสลามซุนนี คือฝ่ายต่อต้าน ซึ่งหนุนหลังโดยซาอุดีอาระเบีย
ความขัดแยังระหว่าง 2 นิกายนี้ดำเนินมาเรื่อยๆ ตั้งแต่สมัย Hafez al-Assad จนเริ่มรุนแรงขึ้นเมื่อมาถึงสมัยลูกของเขา Bashar al-Assad
ในปี 2011 ณ เมือง Damascus มาถึงจุดแตกหักระหว่างรัฐบาลกับฝ่ายต่อต้าน เมื่อทางรัฐบาลได้มีการยิงใส่ผู้ประท้วง ที่มาเดินขบวนเรียกร้องประชาธิปไตย
และในอีกไม่กี่วันต่อมา เมืองอื่นก็เกิดเหตุการณ์ที่ใกล้เคียงกัน
แม้แต่เด็กที่มาร่วมเดินขบวนก็โดนประหารอย่างโหดเหี้ยม
ปลายปี 2011 เมื่อกลุ่มต่อต้านทนไม่ไหวจึงเกิดเป็นกลุ่ม กองทัพซีเรียเสรี (FSA) เพื่อโค่นล้มรัฐบาล
เมื่อสงครามกลางเมืองรุนแรงขึ้นเรื่อยๆ เรื่องจึงไปถึง สหประชาชาติ (UN)
แม้แต่การเจรจาของสหประชาชาติก็ไม่สามารถยุติสงครามที่รุนแรงนี้ได้
เวลาผ่านไปก็เกิดกลุ่ม ISIS ขึ้นมา ซึ่งชื่อนี้ย่อมาจาก Islamic State of Iraq and Syria ถ้าดูจากชื่อนี้ กลุ่มนี้ก็คงอยากตั้งรัฐใหม่ที่อยู่บริเวณประเทศอิรัก และ ซีเรียนั่นเอง
ปี 2013 ความรุนแรงของอาวุธได้เพิ่มไปอีกระดับ
มีการใช้อาวุธเคมีซึ่งฝ่ายรัฐบาลถูกกล่าวหาว่าเป็นคนใช้
โดยทั่วไปแล้ว อาวุธเคมีถือเป็นวิธีการสงครามที่สกปรก เพราะจำกัดวงยาก และจะมีผลกระทบเป็นวงกว้างไปถึงประชาชน
โอบามาจึงเสนอตัวเข้าไปช่วยยุติความรุนแรงนี้ด้วยการเข้าไปตรวจสอบฝั่งรัฐบาลว่าเป็นฝ่ายที่ลงมือจริงหรือไม่ ซึ่งปรากฏว่าไม่มีหลักฐานที่บ่งถึงว่ารัฐบาลเป็นคนลงมือเอง
เมื่อสหรัฐอเมริกาเข้ามายุ่ง ส่งผลต่อความไม่พอใจให้รัสเซีย เนื่องจาก ซีเรียเป็นทางออกหลักเรื่องน้ำมันของรัสเซียเพื่อไปทะเลเมดิเตอเรเนียน
รัสเซียจึงเข้าสนับสนุนฝั่งรัฐบาลเพื่อช่วยในการปราบฝ่ายต่อต้านอย่างที่เราเห็นในตอนนี้
ส่วนข่าวล่าสุดที่เกิดขึ้น 7 เม.ย.พบว่าทางรัฐบาลซีเรีย ได้มีการใช้อาวุธเคมีอีกครั้งซึ่งถือเป็นเรื่องร้ายแรงเหมือนเมื่อสมัยปี 2013
ซึ่งรัฐบาลซีเรียถูกกล่าวหาว่าเป็นคนทำอีกแล้ว
จึงเป็นเหตุให้สหรัฐอเมริกา, อังกฤษ, ฝรั่งเศส บอกว่าทนไม่ได้ที่เห็นการใช้อาวุธนี้ จึงโจมตีสถานที่วิจัยทางวิทยาศาสตร์ของรัฐบาลซีเรียด้วยจรวดเป็นร้อยลูกโดยไม่รอสอบสวนจากหน่วยงานกลาง
มาถึงตรงนี้ สำหรับใครที่ยังไม่ค่อยเข้าใจว่าใครอยู่ฝ่ายไหน จะทวนให้อีกครั้ง
อิสลามชีอะห์ คือฝ่ายรัฐบาล al-Assad ซึ่งหนุนหลังโดยอิหร่านและอิรัก มีพี่ใหญ่คือรัสเซียคอยหนุนหลัง
อิสลามซุนนี คือฝ่ายต่อต้าน ซึ่งหนุนหลังโดยซาอุดีอาระเบียซึ่งเป็นประเทศลูกรักของสหรัฐอเมริกาอยู่แล้ว
ส่วนทางยุโรปขณะนี้มีเพียง ฝรั่งเศส และอังกฤษที่ออกตัวว่าจะช่วยสหรัฐอเมริกาอย่างเต็มที่
สำหรับประเทศอื่นๆ ไม่ต้องการเข้าร่วม
โดยเฉพาะอย่างยิ่งเยอรมนี ซึ่งกลัวสงครามจะลุกลามใหญ่โต และตนเองต้องเป็นผู้รับเคราะห์ปัญหาผู้อพยพมากที่สุด ซึ่งที่ผ่านมาเยอรมนีก็ได้รับผู้อพยพไปเป็นจำนวนมาก
ความไม่สงบในยุโรปเองก็มีส่วนเกี่ยวข้องกับเรื่องนี้ด้วยเนื่องจาก ชาวมุสลิมบางส่วนก็ไม่พอใจกับการกระทำของฝรั่งเศส และอังกฤษ ที่เข้ามายุ่ง
ถ้าเรื่องนี้เป็นแค่สงครามการเมืองระหว่างฝ่ายรัฐบาล และ ฝ่ายต่อต้าน ก็คงรู้ผลผู้ชนะไปนานแล้ว
แต่ตอนนี้ซีเรียเป็นสงครามตัวแทนของฝ่ายต่างๆ ที่พร้อมจะอัดฉีดเงิน อาวุธยุทโธปกรณ์เข้าไปเป็นจำนวนมาก
และตอนนี้คู่อริที่ไม่ชอบหน้ากันมานานก็คือ สหรัฐอเมริกา และ รัสเซีย และคนก็เลยกลัวว่าจะเลยเถิดไปเกิดสงครามโลกครั้งที่ 3
ในวันก่อน ประธานาธิบดี โดนัลด์ ทรัมพ์ ทวิตเตอร์ บอกว่า การยิงจรวดร้อยกว่าลูก ประสบผลสำเร็จเป็นอย่างดี mission accomplished
ส่วนฝ่ายรัสเซียบอกว่าไอ้ที่ยิงมาร้อยกว่าลูก เนี่ย โดนเป้าจริงๆ 30 กว่าลูกเอง อีก 71 ลูกถูกระบบป้องกันจรวดที่รัสเซียติดตั้งไว้ทำลายหมดก่อนตกถึงพื้น
แล้วจรวด 1 ลูก ราคาเท่าไร?
จากข้อมูล จรวด Tomahawk ลูกละ 1.87 ล้านดอลลาร์สหรัฐ หรือราว 58 ล้านบาท
ถ้าคราวนี้ยิงทั้งหมดร้อยลูก ก็มีค่าใช้จ่ายประมาณ 5,800 ล้านบาท (แต่จรวดที่ยิงไปแล้วไม่ใช่จรวด Tomahawk ทั้งหมด มีประเภทอื่นผสมอยู่ด้วย)
ส่วนเรื่องผลกระทบเศรษฐกิจ ณ ตอนนี้
(วันที่ 16 เมษายน 2561 เวลา 15.10 ตลาดทั่วโลกเปิดทำการมาได้บางส่วน)
ตลาดหุ้นที่เปิดทำการแล้ว
Nikkei ญี่ปุ่น +0.26%
Hangseng ฮ่องกง -1.68%
ตลาด Futures และ Commodities
Dow Jones สหรัฐอเมริกา +0.46%
FTSE อังกฤษ +0.21%
CAC ฝรั่งเศส +0.32%
ทองคำ (COMEX) -0.14%
น้ำมัน (WTI) -0.9%
จะเห็นได้ว่าเรื่องนี้ไม่ได้ส่งผลอะไรกับตลาดทั่วโลกเลย
เพราะถ้ามีสงคราม คนส่วนใหญ่น่าจะคาดว่า ราคาน้ำมัน ราคาทองคำขึ้น และตลาดหุ้นลง
แต่สิ่งที่เกิดขึ้นกลับตรงกันข้าม
เรื่องนี้เราอาจจะยังไม่เห็นผลกระทบอะไรมากในมุมมองเศรษฐกิจ ยิ่งประเทศไทยยิ่งไม่เกี่ยวข้อง
ก็คงต้องรอดูท่าทีของเหล่าชาติมหาอำนาจที่เกี่ยวข้องในครั้งนี้ว่าจะเอาอย่างไร
ถ้าสงครามเกิดขึ้นจริง ในประวัติศาสตร์ที่ผ่านมา ประเทศที่เป็นผู้แพ้สงคราม คงจะต้องประสบกับภาวะเงินเฟ้ออย่างหนัก จนถึงขั้นที่เรียกได้ว่า เงินสกุลนั้น แทบจะไม่มีค่า ซื้ออะไรไม่ได้เลย และตอนนี้สกุลเงินซีเรียนปอนด์ก็เป็นแบบนั้น
สำหรับประเทศไทย เมื่อถึงเวลา ก็ไม่รู้ว่าไทยจะเลือกฝ่ายหรือไม่
เพราะถึงแม้ว่ารัสเซียอาจจะดูเหมือนเกี่ยวข้องกับไทยแบบห่างๆ แต่หนึ่งในพันธมิตรคนสำคัญของรัสเซียก็คือ จีน
ดูได้จากการที่ จีน เป็น 1 ใน 3 ของประเทศ (รัสเซีย, จีน, โบลิเวีย) ที่ร่วมโหวตสนับสนุนให้ UN ประณามการถล่มซีเรียในครั้งนี้ ซึ่งในที่สุดก็โหวตไม่สำเร็จเพราะมีแค่ 3 ชาติ
แต่นี่ก็เป็นสัญลักษณ์ที่ชัดเจนว่า จีนไม่เกรงใจสหรัฐ
แต่ถ้าสงครามครั้งนี้เกิดขึ้นจริงๆ และเป็นระดับสงครามโลกครั้งที่ 3 คำถามคงจะไม่ใช่ว่า ผลกระทบต่อเศรษฐกิจไทยจะเป็นอย่างไร แต่เป็นเศรษฐกิจของโลกนี้จะเป็นอย่างไร
เพราะ 2 ขั้วอำนาจในครั้งนี้ ปัจจุบันต่างก็มีอิทธิพลต่อเศรษฐกิจโลกอย่างมหาศาล
ก็น่าคิดว่า สหรัฐอเมริกา และรัสเซีย จะยอมเดิมพันกับสงครามที่อาจทำให้ประเทศของตัวเองต้องลำบากจริงหรือ
แต่ที่แน่ๆ ประเทศที่กำลังลำบากที่สุดในตอนนี้ ก็ไม่ใช่ใครที่ไหน แต่เป็น ซีเรีย เอง
ที่กลายเป็นสมรภูมิรบให้สหรัฐอเมริกาและรัสเซียมาเถียงกันว่า จรวด ถึงเป้าหมายได้กี่ลูก
จากข้อพิพาทภายในประเทศเล็กๆ ที่ไม่น่าจะทำให้เป็นสงครามใหญ่ระหว่างประเทศ
ก็รุนแรงขึ้นและถูกแทรกแซงจนลุกลามจนมีหลายประเทศเข้ามาเกี่ยวข้อง
เราอาจเคยคิดว่าถ้ามีประเทศมหาอำนาจมาช่วยหนุนหลัง อะไรๆ อาจจะง่ายขึ้น
แต่ถ้าถามตอนนี้
ให้ประเทศ ซีเรีย มีโอกาสย้อนเวลากลับไป และสามารถเลือกทางเดินเองได้
ก็ไม่รู้ว่ายังจะอยากให้มีมหาอำนาจมาหนุนหลังอยู่อีกไหม
ไม่ว่าเรื่องนี้จะจบอย่างไร
สงครามแต่ละครั้งมีต้นทุนเสมอ นอกจากต้นทุนด้านเงิน แต่สิ่งที่สำคัญกว่าคือชีวิตประชาชน
จากสถิติในอดีต สงครามครั้งใหญ่ตามมาด้วยผู้เสียชีวิตจำนวนมากเสมอ
ในสงครามโลกครั้งที่ 1 มีคนเสียชีวิตราว 19 ล้านคน
ส่วนสงครามโลกครั้งที่ 2 มีคนเสียชีวิตมากถึง 85 ล้านคน
ถึงแม้ว่าสถานการณ์ในตอนนี้จะห่างไกลจากคำว่าสงครามโลกครั้งที่ 3 อยู่มาก แต่เราก็คงต้องระมัดระวัง
เพราะสงครามโลกครั้งที่ 1 ที่เกิดขึ้นก็เกิดจากประเทศเล็กๆ ไม่กี่ประเทศ และประเทศเล็กก็ไปหาพวกประเทศใหญ่ และสุดท้ายประเทศใหญ่ก็สู้กันเอง
และประเทศที่รู้ซึ้งดีที่สุดว่าสงครามทำให้คนเสียชีวิตได้มากขนาดไหนก็คือ รัสเซีย
ในสงครามโลกครั้งที่ 2 ตอนที่ฮิตเลอร์เลือกที่จะบุกรัสเซีย นั่นเป็นเหตุการณ์ที่ทำให้มนุษย์เสียชีวิตมากที่สุดครั้งหนึ่งในประวัติศาสตร์โลก
ในตอนนั้นประเทศรัสเซีย (โซเวียต) มีคนเสียชีวิต 27 ล้านคน (อ้างอิง wikipedia)
ถ้าเทียบกับประเทศอื่นที่เสียชีวิตในตอนนั้น
เยอรมนี 5.7 ล้านคน
ญี่ปุ่น 3.1 ล้านคน
ฝรั่งเศส 6 แสนคน
อังกฤษ 4 แสนคน
สหรัฐอเมริกา 4 แสนคน
สรุปได้ว่าตอนนั้นถึงแม้รัสเซียจะชนะสงคราม แต่ความเสียหายของรัสเซียด้านชีวิตคน หนักกว่าใครเพื่อน
ถ้ารัสเซียจะมีสงครามครั้งต่อไปก็อาจจะต้องคิดหนัก เพราะมีบทเรียนในอดีตที่ยากจะลืมไม่ต่างจากญี่ปุ่น และเยอรมนี
แล้วสงครามซีเรียในครั้งนี้มีคนเสียชีวิตไปแล้วกี่คน?
มีการประมาณการไว้ว่าตั้งแต่เกิดเรื่อง ปี 2011 จนถึงตอนนี้ มีคนเสียชีวิตไปแล้วประมาณ 4 แสนคน
ที่น่าสนใจคือ
ก่อนเกิดสงคราม ประชากรของซีเรียมี 22 ล้านคน
พอเกิดสงคราม มีคนต้องย้ายที่อยู่ 6 ล้านคน และอพยพหนีไปต่างประเทศ 5 ล้านคน
ให้เห็นภาพง่ายๆ สมมติว่าเราเกิดเป็นคนซีเรีย และมีเพื่อนอยู่ 100 คน
จะมี 27 คนในเพื่อนเราที่ต้องย้ายบ้าน
มี 23 คนที่ย้ายหนีไปต่างประเทศ
และมี 2 คนที่ตายจากสงคราม
เท่ากับว่าครึ่งหนึ่งของเพื่อนที่เรารู้จัก จะหายไป..
ถ้าเราเกิดมา แล้วสภาพคนรอบตัวเราต้องเจอแบบนี้ ก็คงต้องบอกว่าเป็นเรื่องที่น่าเศร้า
ในท่ามกลางนักลงทุนทั่วโลกเป็นห่วงว่าจะกระทบกับตลาดหุ้น ราคาน้ำมัน ราคาทอง อย่างไร
แต่คนในซีเรียตอนนี้คงคิดถึงแต่ว่าเขาจะกลับมาเจอหน้าเพื่อนที่หายไปได้อย่างไร..
----------------------
<ad> ติดตามเรื่องอื่นๆ ของลงทุนแมนได้ฟรีที่  
, 
, 
, 
, 
โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
-
-
-
-
-